Die onbesonge heldeFoto: ArtCoreStudios/Pixabay.com Deur Jeannette Gnade Suid-Afrika se mense bewys die afgelope paar dae weer hoe ŉ held – in hierdie geval die afsterwe van ŉ sportheld – die nasie, ondanks sy veelsydigheid en verskille, kan verenig. Deur die Springbokvlag omhoog te hou, word die Suid-Afrikaanse vlag inderwaarheid trots omhoog gehou. Huldeblyke van opregte waardering vir die oud-Springbokskrumskakel, Joost van der Westhuizen, het ingestroom van regeringsleiers, politici, sportlui én die man op straat. President Jacob Zuma en die minister van sport, Fikile Mbalula, het onder meer die rugbylegende se veggees op die veld én teen sy dodelike siekte bewonder en uitgelig. Die dood is ŉ gelykmaker. Dit onderskei nie tussen ras of klas nie. Maar wanneer dit by die dood kom van mense wat vermoor word, kry die dood ŉ ander gedaante. Sou ŉ mens ŉ moordenaar kan vergewe as daar ware berou is? Hoeveel keer hoor ons nie van ŉ regter wat in sy uitspraak benadruk dat die skuldige of skuldiges geen berou toon nie. Of die grynsende gesigte van moordverdagtes wat ons op beeldmateriaal sien as hulle skuldig bevind word. Dan kry die dood weer ŉ angel. Dit is goed om helde te vereer. Almal doen dit. Maar dit is net so goed – indien nie beter nie – om elke dag die duisende onbesonge helde te vereer. Die mense wat ander in nood te hulp snel. Die landbouers wat, ongeag die droogte, peste en plae, nog sorg vir die land se kostafel. Die regeringsleiers wat korrupsie veroordeel, die jongmense wat nie huiwer om ŉ bejaarde oor die straat te help nie. Studente wat tydens ŉ betoging ŉ vrou, wat in haar motor geïntimideer word, na veiligheid lei. Mense wat uit hul pad gaan om diere te red. Daar is duisende voorbeelde van heldhaftigheid in ons land en elders in die wêreld. Die helde en heldinne is dikwels naamloos en gesigloos, maar die warm gevoel wat hulle in harte nalaat, kan nie misken word nie. Hoekom dan soveel gruwelmisdade in ons land? Plaasaanvalle vind gelyktydig in twee of selfs drie provinsies plaas en stads- en dorpsaanvalle is net ŉ kortkop agter. Dit is gewoonlik weerlose inwoners wat geteiken word. Dit help nie om wetgewing teen haatspraak en haatmisdaad in te stel as daar reeds soveel haatmisdade plaasvind nie. Niemand vermoor iemand op die wreedste denkbare manier net om iets klein, of selfs niks, te steel nie. Die regering het te lank uitsprake gemaak wat gewetenlose mense aanmoedig om mede-landsburgers uit te wis. Stel ŉ ander voorbeeld. Bring hulde aan die helde, die gewone man op straat en die talle mense wat liefdeswerk vanuit ŉ hartsoortuiging verrig. Besing die onbesonge helde.